SKRIFTLIG FORESPØRGSEL E-1032/02

af Elizabeth Lynne (ELDR) til Kommissionen

(15. april 2002)

Om: Ødelæggelse af værdifulde levesteder for vilde dyr og planter i hele Øst- og Centraleuropa som følge af udviklingen i transportinfrastrukturen

EU yder finansiel støtte til udvikling af transportinfrastrukturen i Øst- og Centraleuropa. Rapporten om vurdering af transportinfrastrukturbehovene (TINA) er grundlaget for denne udvikling i ansøgerlandene. Der er imidlertid bekymring for, at fuglebeskyttelsesområder af international betydning eller vigtige fugleområder ødelægges som følge af arbejdet med TINA-netværket. Birdlife International skønner i sin nylige undersøgelse, at mindst 21 % af de vigtige fugleområder sandsynligvis vil blive skadet ved udviklinger som led i TINA. Dette er i strid med EU's miljølovgivning om naturbeskyttelse.

Hvilke pålidelige foranstaltninger kan Kommissionen træffe for at beskytte vigtige fugleområder og andre områder af stor bevaringsværdi i EU-ansøgerlandene, som muligvis skader transportinfrastrukturudviklingen som led i TINA? Hvilke planer har Kommissionen om at forberede en strategisk miljøvurdering af TINA-netværket i EU-ansøgerlandene?

Svar afgivet på Kommissionens vegne af Michel Barnier

(6. juni 2002)

EU's miljølovgivning vil først være gældende i ansøgerlandene fra tiltrædelsestidspunktet. Kommissionen opfordrer imidlertid kraftigt ansøgerlandene til at anvende og gennemføre de nuværende miljøregler i perioden op til tiltrædelsen.

Indtil ansøgerlandene har opstillet deres lister over områder af EU-betydning, som skal indgå i Natura 2000-netværket, vil følgende områder blive betragtet som miljømæssigt følsomme for så vidt angår naturbeskyttelse: Områder nævnt i den seneste oversigt over væsentlige levesteder for fugle (IBA) i ansøgerlandene og eventuelt tilsvarende mere detaljerede og videnskabelige oversigter, som er anerkendt af de nationale myndigheder. vådområder af international betydning, som er udpeget i Ramsar-konventionen, eller som skal nyde samme beskyttelse; områder, hvor Bern-konventionen om beskyttelse af Europas vilde dyr og planter samt naturlige levesteder er gældende, herunder især områder der opfylder Emerald-netværkets kriterier og områder der er omfattet af national miljøbeskyttelseslovgivning.

I tilfælde hvor der ønskes førtiltrædelsesfinansiering af større infrastrukturprojekter, skal der anvendes normer svarende til de i EU-miljølovgivningen gældende, før der kan ydes EU-støtte til ansøgerlandene. Her er der bl.a. tale om Rådets direktiv 97/11/EF af 3. marts 1997 om vurdering af visse offentlige og private projekters indvirkning på miljøet(1). Endvidere skal ansøgerlandene også undersøge, om projekterne berører miljømæssigt følsomme områder, som i fremtiden vil kunne blive omfattet af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) eller Rådets direktiv 79/409/EØF af 2. april 1979 om beskyttelse af vilde fugle(3).

Hvis et projekt har en betydelig negativ indvirkning på et område, vil Kommissionen anmode ansøgerlandet om at dokumentere, at alternative muligheder er blevet undersøgt og begrunde, hvorfor projektet er blevet fastholdt samt at redegøre for, hvorledes de negative virkninger vil blive søgt opvejet. Kun hvis alle relevante oplysninger er tilvejebragt, kan et projekt modtage støtte via det strukturpolitiske førtiltrædelsesinstrument (ISPA) og godkendes af Kommissionen.

Ved etableringen af TINA-netværket blev der ikke foretaget en strategisk miljøvurdering, da der ikke på daværende tidspunkt forelå nogen anbefalet eller vedtaget metode herfor. Imidlertid er reglerne for hensyntagen til økologisk følsomme områder blevet anvendt. Siden da har man udviklet og testet analysemetoder for at kunne gennemføre strategiske miljøvurderinger af transportinfrastrukturplaner, bl.a. gennem det fjerde program for udvikling og forskning og pilotundersøgelser vedrørende transportkorridorer.

Endvidere er det meningen, at de i TINA-rapporten foreslåede projekter skal indgå i den kommende revision af retningslinjerne for de transeuropæiske transportnet (TEN-T), som er planlagt til 2004 og annonceret i hvidbogen om den europæiske transportpolitik frem til 2010. Det er med henblik på denne revision, at Kommissionen vil udarbejde metoder til strategisk miljøvurdering af de europæiske transportnet.

(1) EFT L 73 af 14.3.1997.

(2) EFT L 206 af 22.7.1992.

(3) EFT L 103 af 25.4.1979.